Diari Oficial de la Generalitat Valenciana


Sumari del DOGV 3682, del 07-02-2000 (2000/722)

RESOLUCIÓ de 20 de gener de 2000, de la directora de l’Institut Valencià d’Estadística, per la qual es convoquen tres beques per a la realització de pràctiques professionals en l’Institut Valencià d’Estadística (IVE).
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3682

Data del DOGV
:   07-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/722


Data del document
:   20-01-2000

Organisme emissor
:   Conselleria d'Economia i Hisenda

Tipus de document
:   Resolució

Correcció d'errades

 Descriptors 

:   * assignació per estudis
    * ajuda pública
    * estadística
    * suport econòmic

RESOLUCIÓ de 20 de gener de 2000, de la directora de l'Institut Valencià d'Estadística, per la qual es convoquen tres beques per a la realització de pràctiques professionals en l'Institut Valencià d'Estadística (IVE). [2000/S722]
  
El desplegament de l'activitat estadística a la Comunitat Valenciana i el necessari augment en la qualitat dels serveis que l'Institut Valencià d'Estadística presta a la societat valenciana aconsella incrementar el grau d'especialització dels joves llicenciats en l'àrea d'estadística. Amb aquestes beques es possibilita una millora en la formació i el coneixement de l'estadística oficial a través de pràctiques professionals.
  
El desplegament d'aquestes beques figura en els objectius i activitats del pressupost de l'Institut Valencià d'Estadística per a l'exercici 2000, i existeix suficient consignació pressupostària en la Llei de Pressupost de la Generalitat Valenciana per a l'exercici referit.
  
D'acord amb les funcions atribuïdes a l'Institut Valencià d'Estadística en la Llei 5/1990, d'Estadística de la Comunitat Valenciana, en la Llei 14/1997, de creació de l'Institut Valencià d'Estadística, en el Decret 65/1998, pel qual s'aprova el Reglament Orgànic i Funcional de l'Institut Valencià d'Estadística i amb el que disposa el Decret 108/1992, pel qual es regula la concessió de beques, resolc:
  
Fer pública la convocatòria de tres beques de pràctiques professionals d'especialització en l'Institut Valencià d'Estadística (IVE), d'acord amb les condicions i característiques següents:
  
Primera. Objecte específic de la convocatòria
  
La present convocatòria té per objecte la concessió de tres beques de pràctiques professionals d'especialització per l'Institut Valencià d'Estadística.
  
Segona. Característiques de les beques
  
Les beques tenen per objecte la formació complementària, millora i especialització professional de joves llicenciats en l'àrea d'estadística.
  
Les pràctiques professionals es realitzaran en l'Institut Valencià d'Estadística, situat en la plaça de Nàpols i Sicília, número 10 de València.
  
El període de duració de les beques comprendrà des del començament que s'assenyale fins l'acabament de l'exercici 2000, si bé s'estableix la possibilitat d'una pròrroga automàtica pels mesos que resten fins a completar l'any de gaudiment, sempre que la Llei de Pressupostos de la Generalitat Valenciana per a l'any 2001 reculla una línia específica a l'efecte.
  
Tercera. Requisits de les persones sol·licitants
  
Els candidats que desitgen participar en la concessió de les beques hauran de reunir els requisits següents:
  
Els aspirants hauran d'estar en possessió de la titulació de llicenciat o llicenciada en matemàtiques, especialitat d'estadística i investigació operativa.
  
Quarta. Dotació econòmica
  
La cobertura econòmica de la beca recull una ajuda de 150.000 pessetes mensuals brutes (901,52 euros), de les quals es deduiran les retencions fiscals corresponents.
  
L'import global màxim destinat a finançar les beques, per a l'exercici pressupostari 2000, ascendeix a un total de 5.400.000 pessetes (32.454,65 euros). Es finançaran a càrrec del capítol IV, línia 401 del pressupost de l'Institut Valencià d'Estadística per a l'exercici 2000.
  
Cinquena. Termini de presentació de sol·licituds
  
El termini per a la presentació de sol·licituds serà de 15 dies hàbils a partir de l'endemà de la publicació de la present resolució en el Diari Oficial de la Generalitat Valenciana.
  
Els impresos de sol·licitud estaran a disposició de les persones interessades en el Registre de l'Institut Valencià d'Estadística (plaça de Nàpols i Sicília 10, 3a planta), i es podran presentar en el Registre de l'Institut Valencià d'Estadística o tramitar-ho per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds, segons model que figura com a annex I a la present resolució, hauran de dur adjunta la documentació següent:
  
Fotocòpia del document nacional d'identitat.
  
Currículum, en el qual es faran constar les dades personals, la data i el lloc de naixement, el domicili a efecte de notificacions, el telèfon i una foto carnet de la persona sol·licitant. Els estudis cursats i la trajectòria professional seguida, acreditats com cal mitjançant els corresponents títols o certificats.
  
Certificat acadèmic complet de les matèries cursades on figuren les qualificacions obtingudes i dates en què s'obtingueren.
  
Qualssevol altres documents que acrediten la possessió de títol o mèrits acadèmics, investigadors o professionals que desitgen al·legar.
  
Els mèrits que s'adduïsquen hauran de ser acreditats mitjançant la presentació de documents originals o fotocòpies compulsades.
  
Sisena. Comissió avaluadora
  
S'estableix una comissió avaluadora que elaborarà l'oportuna proposta d'adjudicació de les beques, en un termini màxim d'un mes des de l'acabament del termini de presentació de sol·licituds. Aquesta comissió estarà formada per:
  
President o presidenta: el director o la directora de l'Institut Valencià d'Estadística.
  
Vocal: el o la cap de l'Àrea Tècnica de l- Institut Valencià d'Estadística
  
Vocal: el o la cap del Servei de Gestió Administrativa, que actuarà com a secretari o secretària.
  
Vocal: el o la cap del Servei de Producció Estadística
  
Vocal: el o la cap del Servei de Sistemes d'Informació
  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
  
La comissió podrà convocar a tots aquells candidats que considere oportú per a comprovar, mitjançant entrevista, els aspectes que estime d'interés, o realitzar les proves que considere necessàries.
  
Una vegada acabat el procés selectiu, la comissió elaborarà una proposta de concessió de beques que contindrà una relació de beneficiaris i una borsa de reserva, en el cas de produir-se alguna renúncia o abandonament.
  
La comissió podrà així mateix declarar deserta, totalment o parcialment, l'adjudicació de les beques convocades.
  
El director o la directora de l'Institut Valencià d'Estadística es reserva la facultat d'interpretar el contingut d'aquesta convocatòria.
  
Setena. Barem per a la concessió
  
La selecció dels becaris es farà d'acord amb la puntuació obtinguda del barem següent:
  
Expedient acadèmic de la llicenciatura recollida en el punt tercer: fins a 4 punts
  
Coneixements de programari estadístic i ofimàtica avançada: fins a 3 punts
  
Formació extra acadèmica: fins a 2 punts
  
Experiència professional: fins a 2 punts
  
Idiomes comunitaris: fins a 1 punt
  
Valencià: fins a 1 punt
  
Vuitena. Concessió
  
Les beques seran adjudicades pel director o la directora de l'Institut Valencià d'Estadística a la vista del veredicte de la comissió avaluadora, en el termini màxim d'un mes a partir de l'endemà de l'acabament de presentació de sol·licituds. La no resolució adjudicant dins del termini establit anteriorment produirà l'efecte de la desestimació presumpta de les sol·licituds presentades. La resolució de concessió o denegació es notificarà a les persones interessades. La resolució del director o la directora de l'Institut Valencià d'Estadística que atorga les beques serà publicada, a més, en el Diari Oficial de la Generalitat Valenciana.
  
La condició de becari/becària no generarà en cap moment cap relació laboral amb la Generalitat Valenciana. La condició d'integrant de la borsa de reserva de becaris/becàries tampoc generarà en cap moment relació laboral amb la Generalitat Valenciana, ni compromís d'accedir en qualsevol moment a la condició de becari o becària.
  
L'inici de la beca serà en la data que s'indique en la resolució de concessió.
  
Novena. Obligacions dels becaris
  
Una vegada reben la notificació d'haver sigut seleccionats per a una beca els becaris estaran obligats a :
  
Tenir una dedicació a les activitats objecte d'aquesta de 37,5 hores setmanals, que hauran de ser realitzades sota la supervisió del personal de l'Institut Valencià d'Estadística.
  
Les beques concedides són incompatibles amb qualsevol altra beca o ajuda, així com amb el desplegament d'una activitat laboral regular. La infracció d'aquesta regla autoritzarà l'Institut Valencià d'Estadística a cancel·lar el gaudiment de la beca.
  
Hauran de presentar la documentació adequada que acredite que tenen cobertura sanitària (assegurança escolar, pòlissa privada, etcètera.).
  
Guardar confidència sobre qualsevol informació de procedència dels resultats obtinguts durant el desplegament de la beca en els termes establits en la Llei 5/1990, d'Estadística de la Comunitat Valenciana i en el Decret 11/1991, pel qual s'aprova el Reglament de la Llei d'Estadística de la Comunitat Valenciana.
  
No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense autorització prèvia de l'Institut Valencià d'Estadística.
  
Mantenir el secret estadístic. Aquesta obligació es mantindrà encara després que els becaris concloguen la seva vinculació amb l'Institut Valencià d'Estadística.
  
Deu. Revocació i rescissió
  
L'Institut Valencià d'Estadística, amb l'expedient previ instruït a l'efecte, podrà revocar o interrompre el gaudiment de la beca si concorre alguna de les causes següents:
  
Obtenció de l'ajuda sense reunir els requisits requerits en la convocatòria, o mitjançant falsedat en document públic.
  
Incompliment de les obligacions dels becaris establides en el punt nové d'aquesta convocatòria. A aquest respecte s'estableix un període de prova de tres mesos de duració a l'acabament del qual el o la cap de l'Àrea Tècnica de l'Institut Valencià d'Estadística avaluarà el compliment efectiu per part del becari de les distintes tasques encomanades fins al moment, i es proposarà la seua continuïtat en el gaudiment de la beca o bé la seua revocació. En el segon cas queda a criteri del o la cap de l'Àrea Tècnica l'execució o no de la suplència prevista.
  
No incorporar-se a la destinació en la data límit que els haguera sigut fixada en la notificació, o per l'abandonament d'aquest durant el període de gaudiment de la beca.
  
La no-acceptació de la beca i la no presentació de la documentació que se li poguera sol·licitar per a la formalització de la beca en els terminis establits.
  
Trobar-se sotmés a algun dels supòsits d'incompatibilitat que estableix la Llei 53/1984, de 26 de desembre, d'Incompatibilitats del Personal al Servei de les Administracions Públiques (BOE, de 4 de gener de 1985).
  
El beneficiari o la beneficiària haurà de, si és el cas, reintegrar les quantitats percebudes fins al moment de la revocació administrativa de l'atorgament de la beca.
  
Onze. Forma de pagament
  
Les beques, en la quantia determinada en el punt quart, es pagaran als becaris mensualment, amb el previ informe favorable del o la cap de l'Àrea Tècnica de l'Institut Valencià d'Estadística.
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
Contra la present resolució, definitiva en via administrativa, podrà interposar-se recurs contenciós administratiu, davant del Jutjat Contenciós Administratiu de València, dins del termini de dos mesos, comptats des de l'endemà de la publicació d'aquesta en el Diari Oficial de la Generalitat Valenciana, d'acord amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que es puga exercitar qualsevol altre recurs que estime oportú.